遊石橋遇隠者
作者：趙鼎臣
朝代：宋

paragraphs: 巨石引飛梁，奔泉瀉纖縞。
行攀石上藤，坐聽林間鳥。
茲遊既物外，此地即天表。
曠然脫塵囂，率爾慕輕矯。
道逢餐霞人，邂逅愜幽討。
絕糧三十年，顔色長美好。
云此巖上芝，可得終歲飽。
盛談山中趣，似欲容吾老。
平生苦因循，學道真不早。
憂患日煎熬，精神歲消槁。
況爲官拘攣，而與事纏繞。
悲歡相乘除，失多殊得少。
君言會可思，待我婚嫁了。